               ЕВРОПЕЙСКА КОМИСИЯ
            Брюксел,19.5.2020
            COM(2020) 219 final
            2020/0096(NLE)
            Предложение за
            РЕШЕНИЕ НА СЪВЕТА
            за изменение на Решение (ЕС) 2016/915 на Съвета по отношение на референтния период, предназначен за измерване на нарастването на емисиите на CO2, за да се вземат предвид последиците от пандемията от COVID-19 в контекста на CORSIA

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение — прието като последица от пандемията от COVID-19 — се отнася до решение за адаптиране на позицията, която трябва да се заеме от името на Съюза в Международната организация за гражданско въздухоплаване (ИКАО) относно Схемата за компенсиране и намаляване на въглеродните емисии в международното въздухоплаване (CORSIA) по отношение на референтния период за измерване нарастването на емисиите на CO2 („базова линия“).

               2.Контекст на предложението

               2.1.Чикагска конвенция и Парижкото споразумение

               Чикагската конвенция (наричана по-долу „Конвенцията“) има за цел да регламентира международния въздушен транспорт. Тя е в сила от 4 април 1947 г. и с нея се учредява Международната организация за гражданско въздухоплаване (ИКАО).

               Парижкото споразумение беше прието на Конференцията на страните по Рамковата конвенция на ООН по изменение на климата през декември 2015 г., чиято цел е да се ограничи повишаването на температурата в световен мащаб значително под 2°C в сравнение с нивата от прединдустриалния период и да се продължат усилията за ограничаване на повишаването на температурата до 1,5°C.  Всички икономически сектори, в това число и международното въздухоплаване, трябва да дадат своя принос за постигането на ограничаването на емисиите.

               Всички държави — членки на ЕС, са страни и по двете споразумения. ЕС и неговите държави членки са страни по Парижкото споразумение и съвместно са поели ангажимент да намалят своите емисии на парникови газове.

               2.2.Международна организация за гражданско въздухоплаване

               Международната организация за гражданско въздухоплаване (ИКАО) е специализирана агенция на Организацията на обединените нации. Целите и задачите на организацията са да развива принципите и техниките на международното въздухоплаване и да насърчава планирането и развитието на международния въздушен транспорт. ЕС е ad hoc наблюдател в много от органите на ИКАО (събранието и други технически органи).

               2.3.Схема за компенсиране и намаляване на въглеродните емисии в международното въздухоплаване (CORSIA)

               Международните стандарти и препоръчителни практики (СПП), Опазване на околната среда — Схема за компенсиране и намаляване на въглеродните емисии в международното въздухоплаване (CORSIA) — бяха приети като приложение 16, том IV към Чикагската конвенция от Съвета на ИКАО на 214-тото му заседание на 27 юни 2018 г.

               В съответствие с Решение (ЕС) 2018/2027 на Съвета
                  1
                държавите членки са нотифицирали различията пред ИКАО. Тези различия между Директива 2003/87/ЕО и CORSIA включват по-специално това, че Директива 2003/87/ЕО се прилага независимо от националността на операторите на въздухоплавателни средства. По принцип тя обхваща полети от или до летище, разположено на територията на държава членка, за която се прилага Договорът. Тя се прилага без разграничение за полетите в рамките на държавите членки и/или държавите от ЕИП и между тях.

               В част II, точка 3.2 от СПП („изисквания за компенсиране на емисиите на CO2“) се определя „базова линия“ на средните годишни емисии на CO2 през 2019 и 2020 г. за маршрути, обхванати от CORSIA.

               3.Позиция, която трябва да се заеме от името на Съюза

               3.1. Контекст

               Основният въпрос е разглеждането на въздействието на пандемията от COVID-19 върху базовата линия на CORSIA, която се използва за определяне на бъдещи изисквания за компенсиране за операторите на въздухоплавателни средства, за да се постигне неутрално нарастване на въглеродните емисии, считано от 2020 г.

               Продължаващата пандемия от COVID-19 със сигурност ще доведе до значително намаляване на емисиите на CO2 от страна на международното въздухоплаване през 2020 г. Пандемията би довела до значително по-ниска базова линия на CORSIA, освен ако определението на базовата линия на CORSIA не бъде преразгледано, което би довело до по-високи изисквания за компенсиране. Това разбира се зависи и от степента на възстановяване на международното въздушно движение и от развитието при емисиите на CO2 от международното въздушно движение.

               Комитетът на ИКАО относно въздухоплаването и защитата на околната среда (CAEP) извърши анализ на естеството на размера с цел количествено определяне на въздействието на пандемията от COVID-19 върху търсенето на емисионни единици (компенсации) по CORSIA въз основа на различни сценарии и проучване на различни варианти за базовата линия.
                  2

               При анализа на CAEP, в който се разглеждат вариантите за базова линия, вариращи от съществуващото положение до използване на емисии през 2019 г., или на средна стойност на емисиите през повече години, или дори на екстраполирани прогнозни оценки за това какви емисии щеше да има през 2020 г., ако нямаше криза, беше установено, наред с другото, че:

               –Емисиите на CO2 през 2020 г. могат да бъдат с около 40 % по-ниски от нивата, предвидени през 2016 г.;

               –Референтните емисии при сегашната базова линия на CORSIA могат да бъдат с около 18 % по-ниски в сравнение с нивата от 2019 г.;

               –По-ниската базова линия може да окаже значително въздействие върху общите изисквания за компенсиране:

               ·Пилотна фаза (2021—2023 г.): от +280 % при сценарий на V-образно възстановяване до +150 % при U-образно възстановяване със сценарий за постоянна загуба;

               ·Всички фази (2021—2035 г.): от +45% при сценарий на V-образно възстановяване до –24 %
                  при сценарий на U-образно възстановяване с постоянна загуба;

               –Промяната на базовата линия към 2019 г. може да доведе до общи изисквания за компенсиране:

               ·Пилотна фаза (2021—2023 г.): да станат равни на нула или близки до нула до 2023 г. в сценариите за COVID-19, и

               ·Всички фази (2021—2035 г.): от –9 % при сценарий на V-образно възстановяване
                  до –32 % при сценарий на U-образно възстановяване с постоянна загуба.

               На заседанието на ръководната група на CAEP на 11 май 2020 г. анализът на порядъка на величината беше единодушно одобрен за разглеждане от Съвета на ИКАО по време на 220-ата му сесия през юни 2020 г.

               3.2. Предложена позиция

               Отчитайки екологичната ефективност във връзка с целта на ИКАО за осигуряване на неутрално нарастване на въглеродните емисии, считано от 2020 г., необходимостта да се осигури подкрепа за CORSIA при обстоятелствата, създадени от пандемията от COVID-19, и за да се избегне разграждането на ключови съставни елементи на CORSIA, както и на правния процес в ИКАО, благоразумният първоначален подход, основан на наличната понастоящем
                  3
                информация, би бил да се предприеме, ако е необходимо, коригиране на структурата на CORSIA, за да се определят като базова линия емисиите на CO2 от международното въздухоплаване, обхванати от CORSIA само през 2019 г.

               Решението на Съвета на ИКАО за коригиране на базовата линия на CORSIA по време на тази сесия би изпратило сигнал, че ИКАО предприема активно стъпки за приспособяване към кризата и запазване на подкрепата и участието на държавите в CORSIA. За да се балансира между спешността на дадено решение и необходимостта да се гарантира спазването на правилата за управление на ИКАО, такова решение на Съвета на ИКАО може да бъде последвано от консултация с писмо до държавите и официално приемане на следващата (221-ва) сесия на Съвета на ИКАО.

               Може да е целесъобразно да се направят определени корекции в елементите на структурата на CORSIA, като например:

               –съответна корекция на варианта за използване на емисиите през 2020 г. като еталон за изчисляване на изискванията за компенсиране по време на така наречената „пилотна фаза“, т.е. през първите три години на доброволно участие (2021—2023 г.);

               –пояснение, че при изчисляването на изискванията за компенсиране за дадена година коефициентът на нарастване за сектора не може да бъде отрицателен, като по този начин се предотвратява това отрицателните изисквания за компенсиране през една година да унищожат положителните изисквания през друга година от същия период на съответствие.

               Някои държави посочиха, че биха могли да се опитат да използват възможността за евентуална промяна в базовата линия и да поискат да има различни базови линии за различните държави в зависимост от тяхното ниво на развитие, година на присъединяване към CORSIA или други критерии. Подобна промяна би противоречала на принципите на Резолюция A40-19 и на Чикагската конвенция и нейния принцип за недискриминация, както и би довела до големи рискове за разграждане на CORSIA.

               В случай че са необходими няколко години, за да се достигнат интензивността на движение и свързаните с него емисии отпреди кризата, по-високата базова линия на емисиите през 2019 г. вероятно ще доведе до липса на изисквания за компенсиране или до минимални изисквания по време на пилотната фаза. В този контекст трябва да се припомни, че в Резолюция A40-19 на 40-ото събрание се предвижда преразглеждане на CORSIA на всеки три години — първото от тях през 2022 г. В нея се уточнява, че преразглежданията трябва да включват оценка на напредъка по отношение на постигане на амбициозната цел на ИКАО — поддържане на глобалните нетни въглеродни емисии от международното въздухоплаване от 2020 г. на същото ниво; на въздействието на пазара и разходите на схемата върху държавите и операторите на въздухоплавателни средства и върху международното въздухоплаване; както и на функционирането на съставните елементи на схемата; да разгледат подобренията на схемата, които биха подкрепили целта на Парижкото споразумение, по-специално неговите дългосрочни цели по отношение на температурата; а също така да разгледат актуализиране на съставните елементи на схемата, за да се подобри прилагането ѝ, да се повиши ефективността и да се сведе до минимум изкривяването на пазара.

               Адекватността на такова преразглеждане се подчертава от необходимостта да се гарантира съответствие с дългосрочната амбициозна цел за намаляване на емисиите на CO2, която да бъде обсъдена от събранието.

               В зависимост от степента на възстановяване на международното въздушно движение и степента, в която CORSIA допринася за дългосрочната амбициозна цел за намаляване на емисиите на CO2, може да бъде от значение да се преразгледа равнището на амбиция на CORSIA, което потенциално включва въпроса за базовата линия при бъдещо преразглеждане. Повишаването на равнището на амбицията на CORSIA би било в съответствие с позицията на Съюза, посочена в Решение (ЕС) 2016/915 на Съвета.

               Промяната в позицията на Съюза по отношение на CORSIA в резултат на пандемията от COVID-19 не би повлияла на подкрепата на ЕС като такава за политиката, която е в основата на амбициозната цел на ИКАО за неутрално нарастване на въглеродните емисии, считано от 2020 г., както е установено в Резолюция A40-19 на 40-ото събрание.

               4.Съгласуваност с други политики на Съюза

               Предлаганото решение е съгласувано с други политики на Съюза, по-специално тези в областта на енергетиката, околната среда и транспорта, и ги допълва.

               5.Правно основание

               5.1.Процедурно правно основание

               5.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението.“

               Член 218, параграф 9 от ДФЕС се прилага, без значение дали Съюзът е член на органа или страна по споразумението
                  4
               .

               5.2.1.Прилагане в конкретния случай

               Актът (СПП на CORSIA, ), който Съветът на ИКАО може да бъде призован да измени, представлява акт с правно действие. Предвиденият акт е в състояние да окаже съществено въздействие върху съдържанието на законодателството на ЕС, по-специално върху Директива 2003/87/ЕО на Европейския парламент и на Съвета. Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               5.2.Материалноправно основание

               В съответствие с член 192, параграф 1 и член 191 от ДФЕС Европейският съюз допринася за постигането, наред с другото, на следните цели: опазване, защита и подобряване на качеството на околната среда; насърчаване на международно равнище на мерки за справяне с регионални или световни проблеми на околната среда, и по-специално борбата с изменението на климата.

               5.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               5.2.2.Приложение в конкретния случай

               Основната цел и съдържанието на предвидения акт са свързани с политиката в областта на климата в контекста на международното въздухоплаване.

               Поради това материалноправното основание за предложеното решение е член 192, параграф 1 от ДФЕС.

               5.3.Заключение

               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.

               2020/0096 (NLE)

               Предложение за

               РЕШЕНИЕ НА СЪВЕТА

               за изменение на Решение (ЕС) 2016/915 на Съвета по отношение на референтния период, предназначен за измерване на нарастването на емисиите на CO2, за да се вземат предвид последиците от пандемията от COVID-19 в контекста на CORSIA

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Чикагската конвенция за международно гражданско въздухоплаване (наричана по-долу „Конвенцията“), която има за цел да регламентира международния въздушен транспорт, влезе в сила на 4 април 1947 г. С нея се учредява Международната организация за гражданско въздухоплаване (ИКАО).

               (2)Всички държави — членки на Съюза, са договарящи държави по конвенцията и членки на ИКАО, докато Съюзът има статут на наблюдател в определени органи на ИКАО.

               (3)През декември 2015 г., на 21-вата Конференция на страните по Рамковата конвенция на ООН по изменение на климата беше прието Парижкото споразумение, чиято цел е да се ограничи повишаването на температурата в световен мащаб значително под 2°C в сравнение с нивата от прединдустриалния период и да се продължат усилията за ограничаване на повишаването на температурата до 1,5°C.  Всички икономически сектори, в това число и международното въздухоплаване, трябва да дадат своя принос за постигането на ограничаването на емисиите.

               (4)През 2016 г., на 39-ата сесия на събранието на ИКАО с Резолюция A39-3 беше взето решение за разработване на глобален, основан на пазара механизъм за ограничаване на емисиите на парникови газове от международното въздухоплаване на нивата им от 2020 г. Позицията на Съюза по отношение на разработването и приемането на този механизъм и различните му подробни части беше установена с Решение (ЕС) 2016/915 на Съвета
                  5
               . Това решение отразява факта, че съответните решения, приети от Съвета на ИКАО, орган, създаден със споразумение, имат правно действие. Те могат да станат задължителни в съответствие със и в рамките на ограниченията, определени в Конвенцията, както и могат да станат задължителни за Съюза и неговите държави членки съгласно действащите международни споразумения в областта на въздушния транспорт.

               (5)На 27 юни 2018 г., на десетото заседание от неговата 214-та сесия, Съветът на ИКАО прие първото издание на том IV на приложение 16 към Конвенцията: Международни стандарти и препоръчителни практики за опазване на околната среда — Схема за компенсиране и намаляване на въглеродните емисии в международното въздухоплаване (наричана по-долу „CORSIA“). С този текст се установяват, наред с другото, нормите за емисиите, използвани за изчисляване на коефициентите на нарастване (както коефициента на нарастване на сектора, така и коефициентите на нарастване на операторите на въздухоплавателни средства). Тези норми се определят като средните стойности на емисиите на CO2 от международното въздухоплаване, обхванати от CORSIA през 2019 и 2020 г. (на равнище сектор и на равнище индивидуални оператори на въздухоплавателни средства).

               (6)В съответствие с Решение (ЕС) 2018/2027 на Съвета
                  6
                държавите членки са уведомили ИКАО за различията между Директива 2003/87/ЕО и тези стандарти и препоръчителни практики.

               (7)Продължаващата пандемия от COVID-19 ще доведе до значително намаляване на емисиите на CO2 от международното въздухоплаване през 2020 г.
                  7
                Следователно това ще доведе и до значително по-ниски стойности за емисиите на CORSIA, използвани за изчисляване на коефициентите на нарастване
                  8
               . Освен ако тези стойности не бъдат изменени, това може да доведе до значително по-високи изисквания за компенсиране в зависимост от степента на възстановяване на международното въздушно движение и развитието при емисиите на CO2 от международното въздушно движение.

               (8)Вероятно е и е наистина важно по време на 220-ата си сесия на 8—26 юни 2020 г. Съветът на ИКАО да вземе решение по отношение на изменението на стойностите за емисиите, използвани за изчисляване на коефициентите на нарастване в CORSIA, по-точно по отношение на референтния отчетен период („период на базовата линия“). Друг възможен вариант е окончателното решение по този въпрос да се вземе на следващата (221-ва) сесия на Съвета на ИКАО. Този сценарий може да се осъществи по-специално, ако Съветът на ИКАО счита, че такова решение трябва да бъде предшествано от консултация с писмо до държавите.

               (9)Както и самата CORSIA, всяко изменение на нейните условия представлява решение, взето от орган, създадено със споразумение и имащо правно действие.

               (10)Макар че Съюзът и неговите държави членки последователно защитават глобална цел за намаляване на емисиите на парникови газове от международното въздухоплаване, не по-висока от нивата до 2020 г., при настоящите обстоятелства изглежда, че позоваването на 2019 г. като период на базовата линия е най-близкият възможен аналог, основан на реални данни за целите на отразяване на дългосрочната цел на ИКАО за неутрално нарастване на въглеродните емисии, считано от 2020 г., както е утвърдено в Резолюция А 39-3. На този фон и с оглед запазване на достатъчна подкрепа, запазване на ключови съставни елементи на структурата на CORSIA и въз основа на наличната в момента информация изглежда целесъобразно да бъде приет календар за 2019 г. като единен период на базовата линия.

               (11)Другият възможен вариант, изтъкнат в настоящия дебат, да се установят различни базови линии за различните държави в зависимост от тяхното ниво на развитие, година на присъединяване към CORSIA или други критерии, не следва да бъде подкрепян. Това би било в нарушение на принципа на недискриминация, както се припомня в Резолюция A40-19, и би могло да застраши по-нататъшното съществуване на CORSIA в сегашния ѝ вид.

               (12)Следователно Решение (ЕС) 2016/915 на Съвета следва да бъде изменено така, че да се даде възможност на Съюза и на неговите държави членки да приемат календарната 2019-а година като период на единната базова линия.

               (13)Принципът на редовно преразглеждане продължава да се прилага. В този контекст следва да се припомни, че в Резолюция А40-19 на 40-ото събрание се предвижда преразглеждане на CORSIA на всеки три години — първото от тях през 2022 г. Адекватността на това преразглеждане се увеличава за толкова по-дълго време, колкото е необходимо на сектора за достигане на интензивността на движението и свързаните с него емисии отпреди кризата. В случай на бавно възстановяване, базовата линия на емисиите за 2019 г. вероятно ще доведе до липса на изисквания за компенсиране или до минимални изисквания по време на „пилотната фаза“ на CORSIA (2021—2023 г.).
                  9
                Адекватността на това преразглеждане се подчертава от необходимостта да се гарантира съответствие с амбициозната дългосрочна цел за намаляване на емисиите на CO2, която да бъде разгледана от събранието.

               (14)По отношение на всички икономически сектори, допринасящи за намаляване на емисиите на CO2, от 2012 г. въздухоплаването допринася чрез включването си в системата за търговия с емисии на ЕС. Комисията ще докладва на Европейския парламент и на Съвета и ще представи предложение за прилагане на CORSIA, когато това е уместно, в съответствие с осигуряването на приноса на въздухоплаването в ангажимента, поет от Съюза за намаляване на емисиите на парникови газове в цялата икономика до 2030 г.

               (15)Решение (ЕС) 2016/915 на Съвета следва да бъде съответно изменено.

               ПРИЕ НАСТОЯЩОТО РЕШЕНИЕ:

               Член 1

               Приложението към Решение (ЕС) 2016/915 на Съвета се изменя в съответствие с приложението към настоящото решение.

               Член 2

               Адресати на настоящото решение са държавите членки.

               Съставено в Брюксел на [...] година.

                  За Съвета

                  Председател

                     (1)

                        Решение (ЕС) 2018/2027 на Съвета от 29 ноември 2018 г. относно позицията, която трябва да се заеме от името на Европейския съюз в рамките на Международната организация за гражданско въздухоплаване по отношение на първото издание на Международни стандарти и препоръчителни практики за опазването на околната среда — Схема за компенсиране и намаляване на въглеродните емисии в международното въздухоплаване (CORSIA), OВ L 325, 20.12.2018 г., стр. 25.

                     (2)

                        Международната асоциация за въздушен транспорт (IATA), Международният съвет на асоциациите за ценни книжа (ICSA) и други организации също са извършили съответни проучвания. Вж. например:

                  https://www.iata.org/en/policy/environment/corsia/

                        или https://www.edf.org/sites/default/files/documents/COVID_CORSIA_baseline_analysis.pdf

                     (3)

                        По-специално от CAEP към ИКАО.

                     (4)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, точка 64.

                     (5)

                        Решение (ЕС) 2016/915 на Съвета от 30 май 2016 г. относно позицията, която трябва да се заеме от името на Европейския съюз по отношение на международния инструмент, който трябва да бъде изготвен в рамките на органите на ИКАО и който е предназначен да доведе до въвеждането на единна глобална основана на пазара мярка за емисиите от международното въздухоплаване, считано от 2020 г. (ОВ L 153, 10.6.2016 г., стр. 32).

                     (6)

                        Решение (ЕС) 2018/2027 на Съвета от 29 ноември 2018 г. относно позицията, която трябва да се заеме от името на Европейския съюз в рамките на Международната организация за гражданско въздухоплаване по отношение на първото издание на Международни стандарти и препоръчителни практики за опазването на околната среда — Схема за компенсиране и намаляване на въглеродните емисии в международното въздухоплаване (CORSIA), OВ L 325, 20.12.2018 г., стр. 25.

                     (7)

                        Емисиите на CO2 през 2020 г. могат да бъдат с около 40 % по-ниски от предвидените през 2016 г. нива (CAEP към ИКАО, 11 май 2020 г.).

                     (8)

                        Референтните емисии за базовата линия на CORSIA могат да бъдат с около 18 % по-ниски в сравнение с нивата през 2019 г. (CAEP към ИКАО, 11 май 2020 г.).

                     (9)

                        CAEP към ИКАО, 11 май 2020 г.

    ---documentbreak---

               ЕВРОПЕЙСКА КОМИСИЯ
            Брюксел, 19.5.2020
            COM(2020) 219 final
            ПРИЛОЖЕНИЕ
            към
            Предложението за Решение на Съвета
            за изменение на Решение (ЕС) 2016/915 на Съвета по отношение на референтния период, предназначен за измерване на нарастването на емисиите на CO2, за да се вземат предвид последиците от пандемията от COVID-19 в контекста на CORSIA

               ПРИЛОЖЕНИЕ

               Приложението към Решение (ЕС) 2016/915 на Съвета се изменя, както следва:

               След второто тире се добавя следното тире:

               „ — с оглед да се вземе предвид въздействието на пандемията от COVID-19 върху емисиите за 2020 г., да се приеме коригиране на стойностите на емисиите, използвани за изчисляване на коефициентите на нарастване, установени в CORSIA, така че да се отнасят само за нивата на емисиите през 2019 г.;“


               ЕВРОПЕЙСКА КОМИСИЯ
            Брюксел, 24.7.2020
            COM(2020) 332 final
            2020/0150(CNS)
            Предложение за
            РЕШЕНИЕ НА СЪВЕТА
            за предоставяне на разрешение на Франция да прилага намалена ставка на някои косвени данъци върху „традиционния“ ром, произвеждан в Гваделупа, Френска Гвиана, Мартиника и Реюнион
            {SWD(2020) 141 final}

               ОБЯСНИТЕЛЕН МЕМОРАНДУМ

               От 1923 г. за традиционния ром, произвеждан в най-отдалечените региони на Франция, се прилага специален режим на облагане с акциз на пазара на континентална Франция. След създаването на вътрешния пазар и хармонизирането на акцизите в Европа действието на този специален режим на облагане с акциз е удължено със съгласието на Европейския съюз (ЕС).

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Предложението се отнася до решение на Съвета, което да замени действащото Решение № 189/2014/ЕС на Съвета от 20 февруари 2014 г.
                  1
               , прието на основание на член 349 от Договора за функционирането на Европейския съюз (ДФЕС). Разпоредбата по посочения член позволява предприемането на специфични мерки за най-отдалечените региони, тъй като в него се признава, че дълготрайността и съчетанието на ограниченията им се отразяват тежко на тяхното развитие и засягат икономическото и социалното им положение. Тази разпоредба позволява такива мерки, при условие че те не нарушават целостта и съгласуваността на правния ред на Съюза, включително вътрешния пазар и общите политики. С действащото сега решение на Франция се разрешава да прилага намалена ставка на някои косвени данъци
                  2
                върху традиционния ром, произвеждан във френските най-отдалечени региони Гваделупа, Френска Гвиана, Мартиника и Реюнион, когато се превозва до континентална Франция и се потребява там. Намалението на косвените данъци не може да надвишава 50 % от стандартния френски акциз върху алкохола и е ограничено до годишна квота от 144 000 хектолитра чист алкохол. Срокът на действие на изключението изтича на 31 декември 2020 г.

               Целта на този режим е да се компенсират по-високата себестойност (производствени разходи) на традиционния ром във френските най-отдалечени региони и да се обезпечи достъп до пазара в континенталната част на Франция, която е техен основен пазар. Неблагоприятното конкурентно положение на икономическите оператори се дължи на особеностите на френските най-отдалечени региони – отдалечеността им, островния им характер, малката им площ, трудния им релеф и климат и икономическата им зависимост от малък брой производства, а именно веригата на производство захарна тръстика – захар – ром. Всичко това се отразява тежко на икономическото им развитие.

               Въз основа на аналитичния документ към настоящото предложение, в който се разглежда сегашният режим и потенциалното въздействие на възможните варианти за действие за периода след 2020 г., Комисията предлага действието на този режим да бъде удължено до 2027 г. с по-висока годишна квота от 153 000 хектолитра чист алкохол (хлча). Максималният размер на намалението се запазва на равнище 50 %. Увеличението на годишната квота до 153 000 хлча е в съответствие с увеличенията на квотата през минали периоди и ще отговаря на растежа на производството. То е достатъчно за ограничаване на потребността от допълнителни изменения преди изтичането на седемгодишния срок на действие на новото решение. Така ще се разреши установеният проблем с квотата с постоянен обем, поради който тя периодично се променя чрез изменения на решенията на Съвета, обикновено с обратно действие. Това е оказало отрицателно въздействие върху способността на производителите да планират производството си и в някои случаи – дългосрочните си инвестиции. Освен това малкото увеличение на квотата осигурява последователност спрямо политиката в областта на общественото здравеопазване и конкуренцията.

               Съгласуваност с действащите разпоредби в тази област на политиката

                  В Съобщението от 2017 г. „Засилено и обновено стратегическо партньорство с най-отдалечените региони на ЕС“
                     3
                   се отбелязва, че най-отдалечените региони продължават да се сблъскват със сериозни предизвикателства, много от които са трайни. В това съобщение е представен подходът на Комисията по отношение на подпомагането на тези региони в надграждането на техните единствени по рода си предимства, като се определят нови сектори за растеж и създаване на работни места.

                  В този контекст целта на настоящото предложение е да се подкрепят френските най-отдалечени региони в надграждането на техните предимства, за да се осигури възможност за местен растеж и създаване на работни места в производството на захарна тръстика и ром. Настоящото предложение допълва Програмата от специфични мерки за отдалечените региони и за островите (POSEI)
                     4
                  , която е насочена към подпомагане на първичния сектор и производството на суровини.

               Съгласуваност с други политики на Съюза

                  Предложението е в съответствие със стратегията за единния пазар от 2015 г.
                     5
                  , съгласно която Комисията предвижда да осигури по-задълбочен и по-справедлив единен пазар, който ще бъде от полза за всички заинтересовани страни. Една от целите на предложената мярка е да се смекчат допълнителните разходи, пред които са изправени дружествата в най-отдалечените региони, което възпрепятства пълноценното им участие на единния пазар. Поради ограничените обеми в случая (обемът на рома в случая представлява под 1,5 % от потреблението на алкохолни напитки във Франция) не се предвижда отрицателно въздействие върху безпрепятствената работа на единния пазар.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               Правно основание

                  Правното основание е член 349 от ДФЕС. Тази разпоредба дава възможност на Съвета да приеме специални разпоредби за адаптиране на прилагането на Договорите към най-отдалечените региони на ЕС.

               Субсидиарност (при неизключителна компетентност)

                  Единствено Съветът разполага с правомощия да приема въз основа на член 349 от ДФЕС специфични мерки с цел да адаптира прилагането на Договорите към най-отдалечените региони на ЕС, включително общите политики, поради наличието на трайни ограничения, които оказват въздействие върху икономическото и социалното положение на тези региони. Това се отнася и за разрешаването на изключения от член 110 от ДФЕС. Следователно предложението за решение на Съвета е съобразено с принципа на субсидиарността.

               Пропорционалност

                  Настоящото предложение е съобразено с принципа на пропорционалността, определен в член 5, параграф 4 от Договора за Европейския съюз. Предложените изменения не надхвърлят необходимото за разрешаване на разглежданите въпроси и съответно за постигане на целите на Договора за осигуряване на правилната и ефективна работа на вътрешния пазар.

                  Квотата от 153 000 хлча отговаря на наблюдавания през минали периоди годишен растеж на производството на ром от 2 %.

               Избор на нормативен акт

                  Предлага се решение на Съвета за замяна на Решение № 189/2014/ЕС на Съвета.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               Последващи оценки/проверки за пригодност на действащото законодателство

                  С външното проучване се потвърди целесъобразността на режима, защото в сравнение със сходните им предприятия в континенталната част производителите от най-отдалечените региони продължават да имат по-висока себестойност на продукцията, която понастоящем се компенсира от намалението на акциза.

               Нарастването на производството на ром е довело до нарастване на търсенето на захарна тръстика и според проучването продукцията от 53 000 тона захарна тръстика се дължи на режима, като вследствие на това са били създадени 400 работни места в производствената верига захарна тръстика – захар – ром. В рамките на проучването е установено, че от финансова гледна точка разходите надвишават ползите от режима. Ромът играе важна роля в икономиките на френските най-отдалечени региони, която трябва да бъде отчетена при определянето на общата ефикасност на режима.

                  Въпреки спада на пазарния дял на традиционния ром от френските най-отдалечени региони, според проучването режимът като цяло е бил ефективен за запазването на достъпа до пазара на континенталната част на страната в абсолютно изражение.

                  Общата ефективност на режима обаче намалява заради механизма на квотата. В проучването се отбелязва също така, че общата ефикасност би могла да бъде повишена, ако се подобри рамката за наблюдението.

                  Накрая, в рамките на проучването е установено, че режимът остава съобразен с другите имащи отношение политики на Съюза.

               Консултации със заинтересованите страни

                  Като част от външното проучване, извършено във връзка с анализа на сегашния режим, всички заинтересовани лица са изразили мнения чрез въпросници, събеседвания и обсъждания. В рамките на обществената консултация имаше възможност мнение да изразят по-широк кръг от заинтересовани лица, въпреки че участието бе ограничено до пет мнения от граждани на ЕС, две от икономически оператори, едно от неправителствена организация, едно от профсъюзна организация и едно от стопанско сдружение (общо десет).

               Оценка на въздействието

                  Тази инициатива е подготвена като успоредна процедура: последваща оценка на настоящия режим, следвана непосредствено от прогнозна оценка. Такава оценка на потенциалните въздействия от продължаването и евентуалното изменение на съществуващия режим е направена в аналитичен документ, включващ приложение за оценка. Този документ се основава на външно проучване и на информацията, предоставена от държавата членка.

               4.ОТРАЖЕНИЕ ВЪРХУ БЮДЖЕТА

                  Предложението не оказва въздействие върху бюджета на Европейския съюз, тъй като приходите от акцизи са изцяло за държавите членки.

               5.ДРУГИ ЕЛЕМЕНТИ

               •Планове за изпълнение и механизми за наблюдение, оценяване и докладване

                  Както досега, наблюдението на прилагането и действието на изключението ще бъде задача на френските власти и на Комисията.

                  Франция ще трябва до 30 септември 2025 г. да представи доклад за наблюдението за периода от 2019 г. до 2024 г. Този доклад ще включва следното:

               ·информация за допълнителните разходи, свързани с производството

               ·икономически изкривявания и пазарни въздействия

               ·информация за оценка на ефективността, ефикасността и съгласуваността с други политики на ЕС

               ·информация за запазването на целесъобразността на новия законодателен акт и за добавената стойност от ЕС.

                  Процедурата по докладване следва също така да има за цел събиране на информация от всички заинтересовани страни по отношение на равнището и изменението на техните допълнителни производствени разходи, разходите за спазване на изискванията и всички случаи на изкривяване на пазара.

                  За да се гарантира, че информацията, събрана от френските власти, съдържа необходимите данни, за да може Комисията да вземе информирано решение относно основателността и жизнеспособността на схемата в бъдеще, Комисията ще изготви конкретни насоки относно изискваната информация. Доколкото е възможно, тези насоки ще са приложими и за други подобни схеми за най-отдалечените региони на ЕС, уредени от подобно законодателство.

                  Това ще даде възможност на Комисията да прецени дали основанията за изключението все още съществуват, дали предоставеното от Франция фискално облекчение все още е пропорционално и дали са възможни други мерки вместо изключението от данъчното законодателство, като се отчита тяхното международно измерение.

                  Структурата и данните, изисквани в доклада за наблюдението, са представени в приложение 1 към предложението.

               2020/0150 (CNS)

               Предложение за

               РЕШЕНИЕ НА СЪВЕТА

               за предоставяне на разрешение на Франция да прилага намалена ставка на някои косвени данъци върху „традиционния“ ром, произвеждан в Гваделупа, Френска Гвиана, Мартиника и Реюнион

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 349 от него,

               като взе предвид предложението на Европейската комисия,

               след предаване на проекта на законодателния акт на националните парламенти,

               като взе предвид становището на Европейския парламент
                  6
               ,

               в съответствие със специална законодателна процедура,

               като има предвид, че:

               (1)С Решение № 189/2014/ЕС на Съвета
                  7
                на Франция се разрешава по отношение на „традиционния“ ром, произвеждан в Гваделупа, Френска Гвиана, Мартиника и Реюнион и продаван в континентална Франция, да прилага намалена ставка на акциза, която може да бъде под минималната ставка на акциза, определена в Директива 92/84/ЕИО на Съвета, но не може да бъде по-ниска с повече от 50 % от стандартната национална ставка на акциза върху алкохола. Прилагането на намалената ставка на акциза се ограничава до годишна квота от 144 000 хектолитра чист алкохол. Срокът на действие на изключението изтича на 31 декември 2020 г.

               (2)На 18 октомври 2019 г. френските власти поискаха от Комисията да представи предложение за решение на Съвета за удължаване на срока на разрешението, предоставено с Решение № 189/2014/ЕС, с по-голяма квота, за нов седемгодишен срок – от 1 януари 2021 г. до 31 декември 2027 г.

               (3)Поради малкия размер на местния пазар дестилериите в четирите най-отдалечени региона, за които се отнася това разрешение, могат да развиват дейността си само ако имат достатъчен достъп до пазара на континентална Франция, който е основен пазар за произвеждания от тях ром (65 % от рома). „Традиционният“ ром трудно може да се конкурира на пазара на Съюза по две причини: по-висока себестойност и по-високи данъци на бутилка, тъй като „традиционният“ ром обикновено се предлага с по-високо алкохолно съдържание и в по-големи бутилки.

               (4)Производствените разходи по веригата захарна тръстика–захар–ром в тези четири най-отдалечени региона са по-високи, отколкото в други региони на света. В частност, отдалечеността и неблагоприятният им релеф и климат оказват значително въздействие върху разходите за съставките и за производствения процес. Освен това разходите за труд са по-високи в сравнение със съседните държави, защото в Гваделупа, Френска Гвиана, Мартиника и Реюнион се прилага френското социално законодателство. Тези най-отдалечени региони спазват също така стандартите на Съюза по отношение на околната среда и безопасността, изискващи значителни инвестиции и разходи, които макар и отчасти съфинансирани по линия на структурните фондове на Съюза, не са пряко свързани с производителността. Освен това дестилериите в тези най-отдалечени региони са по-малки от дестилериите на международните групи. Това води до по-висока себестойност на единица продукция.

               (5)В континентална Франция „традиционният“ ром обикновено се предлага в по-големи бутилки (36 % от рома се продава в бутилки от 1 литър) и с по-високо алкохолно съдържание (между 40° и 59°) от конкурентните напитки с ром, които обикновено се предлагат в бутилки от 0,7 литра и с алкохолно съдържание 37,5°. По-високите нива на алкохолно съдържание от своя страна водят до по-високи акцизи, по-висок налог „vignette sécurité sociale – VSS“, както и по-висок данък върху добавената стойност (ДДС) на литър продаден ром. По този начин намалената ставка на акциза, която не е с повече от 50 % по-ниска от стандартната национална ставка на акциза върху алкохола, остава пропорционална на съвкупните допълнителни разходи, дължащи се на по-високата себестойност и по-високия акциз, VSS и ДДС.

               (6)Поради това следва да бъдат отчетени и допълнителните разходи, произтичащи от дългогодишната пазарна практика „традиционният“ ром да бъде продаван с по-високо алкохолно съдържание и следователно да бъде облаган с по-високи данъци.

               (7)За да бъде разрешено фискално облекчение, обхващащо както хармонизираните ставки на акцизите, така и VSS, то следва да бъде пропорционално, така че да не нарушава целостта и съгласуваността на правния ред на Съюза, включително защитата на конкуренцията без нарушения на вътрешния пазар и в рамките на политиките за държавните помощи.

               (8)Досега фискалното облекчение не е оказало въздействие върху единния пазар, защото пазарният дял на традиционния ром е намалял с 11 % през последните години поради нарастващата конкуренция от страна на алкохолни напитки, съдържащи ром.

               (9)За да се избегне съществено ограничаване на икономическото развитие на френските най-отдалечени региони и да се обезпечи продължаването на производството на захарна тръстика, захар и ром и осигуряваната от него заетост в тези региони, е необходимо годишната квота съгласно разрешението по Решение № 189/2014/ЕС да бъде подновена и увеличена.

               (10)За да се гарантира, че настоящото решение не вреди на единния пазар, количеството на рома с произход от отвъдморските департаменти, което отговаря на условията за тази мярка, следва да бъде определено на 153 000 хектолитра чист алкохол годишно.

               (11)Тъй като данъчното облекчение не надхвърля необходимото за компенсиране на допълнителните разходи и тъй като въпросните количества са сравнително малки, а данъчното облекчение е ограничено до потреблението в континентална Франция, мярката не нарушава целостта и съгласуваността на правния ред на Съюза.

               (12)За да може Комисията да прецени дали условията, обосноваващи разрешението, все още са изпълнени, до 30 септември 2025 г. френските власти следва да представят на Комисията доклад за наблюдението.

               (13)Настоящото решение не засяга възможното прилагане на членове 107 и 108 от ДФЕС,

               ПРИЕ НАСТОЯЩОТО РЕШЕНИЕ:

               Член 1

               Като изключение от член 110 от Договора на Франция се разрешава по отношение на „традиционния“ ром, произвеждан в Гваделупа, Френска Гвиана, Мартиника и Реюнион, да удължи прилагането в своята континентална част на ставка на акциза, която е по-ниска от пълната ставка на акциза върху алкохола, определена в член 3 от Директива 92/84/ЕИО
                  8
               , и на ставка на налога, наречен „cotisation sur les boissons alcooliques (VSS)“, по-ниска от пълната ставка, която би била приложима в съответствие с националното законодателство.

               Член 2

               Изключението по член 1 се прилага за рома – съгласно определението в точка 1, буква е) от приложение ІІ към Регламент (ЕО) № 110/2008 на Европейския парламент и на Съвета
                  9
                до 24 май 2021 г. и за рома съгласно определението в точка 1, буква ж), подточка i) от приложение І към Регламент (ЕС) 2019/787 на Европейския парламент и на Съвета
                  10
                от 25 май 2021 г. нататък – който се произвежда в Гваделупа, Френска Гвиана, Мартиника и Реюнион от захарна тръстика, събрана на мястото на производството, и който е със съдържание на летливи вещества, различни от етилов и метилов алкохол, равняващо се или надвишаващо 225 грама на хектолитър чист алкохол, и с алкохолно съдържание по обем 40 % или повече.

               Член 3

               (1)Намалените ставки на акциза и VSS по член 1 от настоящото решение, които се прилагат за рома по член 2 от настоящото решение, се ограничават в рамките на годишна квота от 153 000 хектолитра чист алкохол.

               (2)Всяка от намалените ставки на акциза и VSS по член 1 от настоящото решение може да бъде по-ниска от минималната ставка на акциза върху алкохола, определена в Директива 92/84/ЕИО, но не може да бъде по-ниска с повече от 50 % от пълната ставка на акциза върху алкохола, определена съгласно член 3 от Директива 92/84/ЕИО, или от пълната ставка на VSS върху алкохола.

               (3)Съвкупното фискално облекчение, разрешено в съответствие с параграф 2 от настоящия член, не може да надхвърля 50 % от пълната ставка на акциза върху алкохола, определена съгласно член 3 от Директива 92/84/ЕИО.

               Член 4

               До 30 септември 2025 г. Франция представя на Комисията доклад за наблюдението, за да ѝ даде възможност да прецени дали все още са изпълнени условията, обосноваващи разрешението по член 1. Докладът съдържа информацията, изисквана в приложението.

               Член 5

               Настоящото решение се прилага от 1 януари 2021 г. до 31 декември 2027 г.

               Член 6

               Адресат на настоящото решение е Френската република.

               Съставено в Брюксел на […] година.

                     За Съвета

                     Председател

                     (1)

                        ОВ L 59, 28.2.2014 г., стр. 1.

                     (2)

                        Тези косвени данъци са акцизите и един особен налог, наречен „vignette sécurité sociale – VSS“. Акцизите представляват косвени данъци върху продажбата или използването на определени продукти, като алкохол и тютюневи изделия, и обикновено се налагат под формата на определена сума на количество продукт. Всички приходи от акцизи се получават изцяло от държавите членки. VSS е социалноосигурителна вноска, събирана върху продаваните във Франция алкохолни напитки с цел противодействие на рисковете от прекомерното потребление на етилов алкохол. Тя се събира като допълнение спрямо националния акциз.

                     (3)

                        СОМ(2017) 623 final.

                     (4)

                        Регламент (ЕС) № 228/2013 на Европейския парламент и на Съвета от 13 март 2013 г.

                     (5)

                        Съобщение на Комисията до Европейския парламент, Съвета, Европейския
                        икономически и социален комитет и Комитета на регионите: „Осъвременяване на единния пазар: повече възможности за гражданите и предприятията (COM(2015) 550 final), стр. 4.

                     (6)

                        ОВ C XXX, XXX, стр. XXX.

                     (7)

                     https://eur-lex.europa.eu/legal-content/BG/TXT/?qid=1594280274090&uri=CELEX%3A32014D0189

                     (8)

                        Директива 92/84/ЕИО на Съвета от 19 октомври 1992 г. относно сближаването на акцизните ставки на алкохола и алкохолните напитки (ОВ L 316, 31.10.1992 г., стр. 29).

                     (9)

                        Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки и за отмяна на Регламент (ЕИО) № 1576/89 на Съвета (OВ L 39, 13.2.2008 г., стр. 16).

                     (10)

                        Регламент (ЕС) 2019/787 на Европейския парламент и на Съвета от 17 април 2019 г. за определението, описанието, представянето и етикетирането на спиртни напитки, за използването на наименованията на спиртните напитки при представянето и етикетирането на други храни, за защитата на географските указания на спиртни напитки, за използването на етилов алкохол и дестилати от земеделски произход в алкохолните напитки и за отмяна на Регламент (ЕС) № 110/2008 (ОВ L 130, 17.5.2019 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 24.7.2020
            COM(2020) 332 final
            ПРИЛОЖЕНИЕ
            към
            Предложението за решение на Съвета
            за предоставяне на разрешение на Франция да прилага намалена ставка на някои косвени данъци върху „традиционния“ ром, произвеждан в Гваделупа, Френска Гвиана, Мартиника и Реюнион
            {SWD(2020) 141 final}

               ПРИЛОЖЕНИЕ

               Информация, която трябва да бъде включена в доклада по член 4

               1.Допълнителни разходи по оценка Информация се представя за всеки вид ром (земеделски ром и захарен ром – rhum agricole и rhum de sucrerie), за който се прилага намалената ставка на съответните косвени данъци. Френските власти вписват в таблица 1 най-малко посочената по-долу информация, когато е налична. Информацията в таблицата трябва да бъде достатъчна за оценяването на допълнителните разходи за производителите във френските най-отдалечени региони.

               Таблица 1

                        Гваделупа (EUR)

                        Френска Гвиана (EUR)

                        Мартиника (EUR)

                         Реюнион (EUR)

                        Забележки2

                        Цена на захарната тръстика (за 100 kg)

                        Цена на меласата (за 100 kg)

                        Разходи за превоза (за 1 kg)

                        Работна сила (за 1 хектолитър чист алкохол – хлча)

                        Разходи за други влагани ресурси (за 1 хлча)

                        Разходи за амортизация

                        Разходите за спазване на изискванията

                        Други разходи1

               Забележки към таблицата:

               (1) Представете информация за разходите за вода и енергия и разходите във връзка с отпадъците, както и другите относими разходи.

               (2)Представете информация за всички спецификации и разяснения, свързани с методите за изчисляване.

               2.Други субсидии. Френските власти попълват таблица 2, като изброяват всички други мерки за помощ и подкрепа, насочени към допълнителните разходи за дейността на икономическите оператори, свързани със статута на най-отдалечен регион.

               Таблица 2

                        Мярка за помощ / подкрепа 1

                        Период2

                        Целеви отрасъл3

                        Бюджетна сума в EUR4

                        Годишни разходи в EUR (2019 – 2024 г.)5

                        Дял от бюджета, предвиден за компенсиране на допълнителните разходи6

                        Брой на ползващите се от предимството дружества по оценка7

                        Забележки8

                        [списък]

               Забележки към таблицата:

               (1)Посочете вида на мярката и идентификационните ѝ данни (програма, номер на държавна помощ и т.н.)

               (2)Посочете годините, обхванати от мярката.

               (3)Представете информация само за мерките, ориентирани към определени отрасли.

               (4)Представете информация за общия бюджет на мярката и източниците на финансиране.

               (5)Представете информация за действителните разходи по години през срока на наблюдението (2019 – 2024 г.), ако има такава.

               (6)Представете приблизителна оценка в процент от общия бюджет.

               (7)Представете приблизителна оценка, когато е възможно.

               (8)Представете евентуални коментари и разяснения.

               3.Въздействие върху публичния бюджет Френските власти попълват таблица 3, като вписват общия размер (в EUR) на данъка, който не е събран поради прилаганите разлики в облагането.

               Таблица 3.

                        2019 г.

                        2020 г.

                        2021 г.

                        2022 г.

                        2023 г.

                        2024 г.

                        Пропуснати данъчни приходи

               4.Въздействие върху общите икономически резултати Френските власти попълват таблица 4, като вписват всякакви данни, които показват въздействието на намалената ставка на съответните косвени данъци върху социално-икономическото развитие на най-отдалечените региони. Показателите, изисквани в таблицата, се отнасят до резултатите в производството на ром в сравнение с общите резултати в регионалната икономика. Ако за някои от показателите няма информация, се включват други отчетни данни за общите социално-икономически резултати на най-отдалечените региони.

               Таблица 4

                        Година1

                        2019 г.

                        2020 г.

                        2021 г.

                        2022 г.

                        2023 г.

                        2024 г.

                        Забележки 2

                        Брутна добавена стойност на региона

                        В производството на ром

                        В производството на захарна тръстика, захар и ром

                        Заетост в местни дестилерии

                        Заетост в производството на захарна тръстика, захар и ром

                        Коефициент на безработица

                        Брой на действащите предприятия

                        Брой на производителите на ром (вкл. МСП)

                        Площ с насаждения от захарна тръстика (хектари)

                        Индекс на цените — континентална Франция

                        Индекс на цените – региони

                        Брой на туристите – региони

                        Брой на туристите – дестилерии

               Забележки към таблицата:

               (1)възможно е да няма информация за всички изброени години

               (2)представете коментари и разяснения, които считате за уместни

               5.Описание на режима. Френските власти попълват таблица 5 за всеки вид ром (земеделски ром и захарен ром – rhum agricole и rhum de sucrerie) и за всеки регион (Гваделупа, Френска Гвиана, Мартиника и Реюнион). Ако за някои от показателите няма информация, в описанието на режима се включват други отчетни данни.

               Таблица 5

                        Количество (в хлча)

                        2019 г.

                        2020 г.

                        2021 г.

                        2022 г.

                        2023 г.

                        2024 г.

                        Производство на ром

                        Производство на традиционен ром

                        Местни продажби на ром

                        Ром, изпратен до континентална Франция

                        Традиционен ром, изпратен до континентална Франция

                        Традиционен ром, изпратен в рамките на изключението

                        Ром, изпратен до други държави членки

                        Ром, изнесен за трети държави

                        Ром като дял от общия износ на най-отдалечените региони (в %)

                        Дял на френския традиционен ром на пазара на ром в континентална Франция (в %)

                        Растеж на пазара на ром в континентална Франция (в %)

                        Растеж на пазара на алкохолни напитки в континентална Франция (в %)

               6.Нередности. Френските власти представят информация за всички разследвания на административни нередности, отклонение от облагане със съответните косвени данъци и контрабанда на въпросните алкохолни напитки в контекста на прилагането на разрешението. Представете подробна информация, най-малко за естеството на случая, стойността и срока.

               7.Жалби. Френските власти представят информация дали местните, регионалните или националните органи са получили жалби във връзка с прилагането на разрешението от ползващи се от облекчението лица или от други лица.


               ЕВРОПЕЙСКА КОМИСИЯ
            Брюксел, 27.7.2020
            COM(2020) 622 final
            2020/0160(COD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за оправомощаване на Франция да договори споразумение за допълнение на съществуващия двустранен договор с Обединеното кралство относно изграждането и експлоатацията от частни концесионери на фиксирана транспортна връзка през Ламанша

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               С договора между Франция и Обединеното кралство Великобритания и Северна Ирландия относно изграждането и експлоатацията от частни концесионери на фиксирана транспортна връзка през Ламанша, подписан в Кентърбъри на 12 февруари 1986 г. (наричан по-нататък „Договорът от Кентърбъри“), се създава междуправителствена комисия, която да упражнява надзор по всички въпроси, отнасящи се до изграждането и експлоатацията на фиксираната транспортна връзка през Ламанша.

               До края на преходния период, установен със Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия
                  1
               , междуправителствената комисия е националният орган по безопасността по смисъла на член 3, точка 7 от Директива (ЕС) 2016/798 на Европейския парламент и на Съвета
                  2
               , който е компетентен за фиксираната транспортна връзка през Ламанша.

               В съответствие с член 3, точка 7 от Директива (ЕС) 2016/798 национален орган по безопасността може да бъде орган, на който няколко държави членки са възложили задачите във връзка с безопасността на железопътния транспорт и с оглед на Директива (ЕС) 2016/797 — оперативната съвместимост на железопътната система. След края на горепосочения преходен период обаче междуправителствената комисия ще бъде орган, създаден от държава членка и трета държава. В Директива (ЕС) 2016/798 не се предвижда възможността национален орган по безопасността да бъде орган, на който са възложени задачи от държава членка и трета държава. Следователно, освен ако не е предвидено друго, след края на преходния период междуправителствената комисия ще престане да бъде националният орган по безопасността по смисъла на Директива (ЕС) 2016/798 за фиксираната транспортна връзка през Ламанша. От същия момент правото на Съюза вече няма да се прилага за частта от фиксираната транспортна връзка през Ламанша, намираща се под юрисдикцията на Обединеното кралство. При прилагане на Директива (ЕС) 2016/798 и член L 2221/1 от френския Code des Transports („Транспортен кодекс“), френското Établissement public de sécurité ferroviaire („Публично учреждение по безопасността на железопътния транспорт“) ще се превърне в национален орган по безопасността за частта от фиксираната транспортна връзка през Ламанша под френска юрисдикция.

               За да се гарантира безопасната и ефективна експлоатация на фиксираната транспортна връзка през Ламанша, ще е за предпочитане да има единен орган по безопасността, който да прилага един и същ набор от правила за цялата инфраструктура, включително в частта ѝ, която се намира под юрисдикцията на Обединеното кралство. Междуправителствената комисия следва да продължи да бъде този единен орган и да прилага правилата на Съюза относно безопасността на железопътния транспорт и оперативната съвместимост на железопътната система. Това изисква по-специално изменение на член 3, параграф 7 от Директива (ЕС) 2016/798. Такова изменение ще бъде осигурено от паралелното предложение на Комисията за регламент за изменение на посочената директива — COM (2020) 623.

                  С писмо от 16 юли 2020 г. Франция уведоми Комисията, че желае да договори споразумение за допълнение на Договора от Кентърбъри.

                  Целта на настоящото предложение е да се оправомощи Франция да договори международно споразумение с Обединеното кралство, за да се гарантира безопасната и ефективна експлоатация на фиксираната транспортна връзка през Ламанша, като се запази единен орган по безопасността, отговорен за цялата тази инфраструктура, и се определят специфичните изисквания, на които трябва да отговаря предложеното споразумение, като например задължението на междуправителствената комисия да прилага правилата на Съюза относно безопасността на железопътния транспорт и оперативната съвместимост на железопътната система.

                  Такова споразумение може да засегне област, обхваната до голяма степен от правото на Съюза, и по-специално от Директива (ЕС) 2016/797
                     3
                  , Директива (ЕС) 2016/798 и Регламент (ЕС) 2016/796
                     4
                  . Следователно подобно споразумение попада в рамките на изключителната външна компетентност на Съюза. В съответствие с член 2, параграф 1 от ДФЕС Съюзът може да оправомощи държавите членки да действат в области, в които има изключителна компетентност. Като се има предвид взаимодействието на това оправомощаване със съществуващите правила, приети от законодателя на Съюза, е също необходимо всяко подобно правомощие да бъде предоставено от законодателя на Съюза в съответствие със законодателната процедура, посочена в член 91 от ДФЕС.

               •Съгласуваност със съществуващите разпоредби в тази област на политиката

                  Целта на международното споразумение, което Франция ще се стреми да сключи с Обединеното кралство въз основа на предложеното решение за оправомощаване, е да се запази междуправителствената комисия като единен национален орган по безопасността на фиксираната транспортна връзка през Ламанша и да се гарантира, че тя продължава да отговаря на разпоредбите на правото на Съюза, приложими за националните органи по безопасността, и по-специално Директива (ЕС) 2016/798, а също и Директива (ЕС) 2016/797 и Регламент (ЕС) 2016/796 за цялата фиксирана транспортна връзка през Ламанша, включително частта под юрисдикцията на Обединеното кралство.

                  Следователно тази цел е в пълно съответствие със съществуващите разпоредби в областта на политиката за безопасността на железопътния транспорт и оперативната съвместимост на железопътната система.

               •Съгласуваност с други политики на Съюза

                  Едно споразумение за допълнение на Договора от Кентърбъри, за да се гарантира безопасната и ефективна експлоатация на фиксираната транспортна връзка през Ламанша, като се запази единен орган по безопасността, отговорен за цялата тази инфраструктура, не би било в противоречие с другите политики на Съюза.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание за настоящото предложение е член 2, параграф 1 и член 91 от ДФЕС.

               •Субсидиарност (при неизключителна компетентност)

                  Предложението попада в обхвата на изключителната компетентност на Съюза.

               •Пропорционалност

                  Целта на предложението е да се разреши, в съответствие с член 2, параграф 1 от ДФЕС, договарянето на споразумение за допълнение на Договора от Кентърбъри с цел да се гарантира безопасната и ефективна експлоатация на фиксираната транспортна връзка през Ламанша чрез запазване на единен орган по безопасността, отговорен за цялата тази инфраструктура. При условие че бъде изменен член 3, точка 7 от Директива (ЕС) 2016/798, създадената с Договора от Кентърбъри междуправителствена комисия следва да остане единственият орган по безопасността и да продължи да прилага правилата на Съюза относно безопасността на железопътния транспорт. Следователно предложението за решение на Европейския парламент и на Съвета не надхвърля необходимото за постигането на тази цел.

               •Избор на инструмент

                  Търсената цел е да се гарантира, че междуправителствената комисия прилага правото на Съюза за цялата фиксирана транспортна връзка през Ламанша, включително частта под юрисдикцията на Обединеното кралство. Междуправителствената комисия е двунационален орган, учреден от Франция и Обединеното кралство. Функционирането ѝ е уредено с Договора от Кентърбъри, сключен между Франция и Обединеното кралство. Поради това е целесъобразно посочените по-горе елементи да бъдат включени в споразумение между Франция и Обединеното кралство и е необходимо да се оправомощи Франция за тази цел.

                  Предложеното решение на Европейския парламент и на Съвета, адресирано до Франция и оправомощаващо я съгласно член 2, параграф 1 и член 91 от ДФЕС да договори и сключи такова споразумение с Обединеното кралство, следователно представлява подходящ инструмент.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Консултации със заинтересованите страни

                  Настоящото предложение се основава на искане, отправено от Франция, и предложеното оправомощаване се отнася само до тази държава членка. Предвид кратките срокове, със заинтересованите страни, като концесионера на фиксираната транспортна връзка през Ламанша, бяха проведени неофициални консултации и те потвърдиха, че междуправителствената комисия следва да се запази като единен орган по безопасността, който да прилага правото на Съюза за цялата фиксирана транспортна връзка през Ламанша.

               4.ОТРАЖЕНИЕ ВЪРХУ БЮДЖЕТА

                  Настоящото предложение няма отражение върху бюджета на Съюза.

               2020/0160 (COD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за оправомощаване на Франция да договори споразумение за допълнение на съществуващия двустранен договор с Обединеното кралство относно изграждането и експлоатацията от частни концесионери на фиксирана транспортна връзка през Ламанша

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз, и по-специално член 91 от него,

               като взеха предвид предложението на Европейската комисия,

               след предаване на проекта за законодателен акт на националните парламенти,

               като взеха предвид становището на Европейския икономически и социален комитет
                  5
               ,

               като взеха предвид становището на Комитета на регионите
                  6
               ,

               като действат в съответствие с обикновената законодателна процедура,

               като имат предвид, че:

               (1)
                     С договора между Франция и Обединеното кралство Великобритания и Северна Ирландия относно изграждането и експлоатацията от частни концесионери на фиксирана транспортна връзка през Ламанша, подписан в Кентърбъри на 12 февруари 1986 г. („Договорът от Кентърбъри“), се създава междуправителствена комисия, която да упражнява надзор по всички въпроси, отнасящи се до изграждането и експлоатацията на фиксираната транспортна връзка през Ламанша.

               (2)
                     До края на преходния период, установен със Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия
                  7
                (по-долу „преходният период“), междуправителствената комисия се счита за орган, на който са възложени задачите във връзка с безопасността на железопътния транспорт от няколко държави членки по отношение на фиксираната транспортна връзка през Ламанша. Следователно за тези цели тя представлява националният орган по безопасността по смисъла на член 3, точка 7 от Директива (ЕС) 2016/798 на Европейския парламент и на Съвета
                  8
               . В това си качество тя прилага разпоредбите на правото на Съюза, свързани с безопасността и оперативната съвместимост на железопътния транспорт.

               (3)
                     След края на преходния период по съображение 2 междуправителствената комисия ще представлява орган, създаден от държава членка и трета държава. В допълнение и освен ако не е предвидено друго в международно споразумение, пораждащо ангажимент за Обединеното кралство, правото на Съюза вече няма да се прилага за частта от фиксираната транспортна връзка през Ламанша, намираща се под юрисдикцията на Обединеното кралство.

               (4)
                     Международно споразумение с трета държава по отношение на прилагането на правилата за безопасността на железопътния транспорт и оперативната съвместимост на железопътната система в трансгранични ситуации може да засегне област, обхваната в голяма степен от правото на Съюза, и по-специално Директива (ЕС) 2016/798, Директива (ЕС) 2016/797 на Европейския парламент и на Съвета
                  9
                и Регламент (ЕС) 2016/796 на Европейския парламент и на Съвета
                  10
               . Следователно всяко подобно споразумение попада в рамките на изключителната външна компетентност на Съюза. Държавите членки могат да преговарят или да сключат такова споразумение само ако са оправомощени за това от Съюза в съответствие с член 2, параграф 1 от Договора за функционирането на Европейския съюз (ДФЕС). Заради взаимодействието със съществуващото законодателство на Съюза е необходимо също такова оправомощаване да се предостави от законодателя на Съюза в съответствие със законодателната процедура по член 91 от ДФЕС.

               (5)
                     С писмо от 16 юли 2020 г. Франция поиска оправомощаване от Съюза, за да договори и сключи международно споразумение за допълване на Договора от Кентърбъри с Обединеното кралство.

               (6)
                     За да се гарантира безопасната и ефективна експлоатация на фиксираната транспортна връзка през Ламанша, би било уместно да се запази единен орган по безопасността, междуправителствената комисия, която да отговаря за цялата тази инфраструктура. Като се има предвид специалното положение на фиксираната транспортна връзка през Ламанша като железопътна връзка, включваща единна, комплексна инженерна конструкция, разположена отчасти съответно на територията на Франция и на трета държава, е целесъобразно да се разреши на Франция да сключи международно споразумение с Обединеното кралство по отношение на прилагането на правилата на Съюза за безопасността на железопътния транспорт по отношение на фиксираната транспортна връзка през Ламанша, за да се запази единен режим на безопасност в рамките на целия тунел, при условие че са изпълнени определени изисквания.

               (7)
                     Междуправителствената комисия би могла да изпълнява ролята на национален орган по безопасността, който да отговаря за частта от фиксираната транспортна връзка през Ламанша под френска юрисдикция, при условие че се измени член 3, точка 7 от Директива (ЕС) 2016/798 и са изпълнени определени условия.

               (8)
                     Междуправителствената комисия следва да прилага едни и същи правила за цялата фиксирана транспортна връзка през Ламанша, независимо дали те се прилагат към частите под юрисдикцията на Франция, или на Обединеното кралство. Такива правила следва да бъдат съответните разпоредби на правото на Съюза, и по-специално Директива (ЕС) 2016/798, Директива (ЕС) 2016/797 и Регламент (ЕС) 2016/796, както са изменени или заменени, както и актовете, приети въз основа на тях.

               (9)
                     В съответствие с член 19 от Договора от Кентърбъри споровете между Франция и Обединеното кралство, отнасящи се до тълкуването или прилагането на Договора от Кентърбъри, се уреждат от арбитражен съд. Когато при такива спорове се повдигнат въпроси, свързани с тълкуването на правото на Съюза, за да се гарантира правилното прилагане на правото на Съюза, арбитражният съд следва да отнесе въпроса до Съда на Европейския съюз и да бъде обвързан от решението му.

               (10)
                     Необходимо е също така да се установят специални правила относно прилагането на правото на Съюза към частта от фиксираната транспортна връзка през Ламанша под юрисдикцията на Франция, за да се гарантира, че правото на Съюза се прилага правилно във всеки един момент и че Комисията може да наблюдава прилагането му под контрола на Съда, включително при обстоятелства на неотложност или в случай на неизпълнение от страна на междуправителствената комисия на решение на арбитражния съд. За тази цел Франция следва да си запази правото да действа едностранно, когато това е необходимо, за да гарантира пълното и правилно прилагане на правото на Съюза по отношение на частта от фиксираната транспортна връзка през Ламанша под нейна юрисдикция.

               (11)
                     За да се гарантира ефективна правна защита в областите, обхванати от правото на Съюза, съдилищата или трибуналите, към които се прилага член 19, параграф 1 от ДФЕС, следва да имат изключителна компетентност по отношение на исковете срещу решенията на междуправителствената комисия, подадени от концесионери и потребители на фиксираната транспортна връзка през Ламанша.

               (12)
                     Елементите, описани в съображения 8 — 11, следва да бъдат отразени в международните споразумения между Франция и Обединеното кралство по отношение на фиксираната транспортна връзка през Ламанша. Тези международни споразумения следва да бъдат съвместими с правото на Съюза във всички аспекти,

               ПРИЕХА НАСТОЯЩОТО РЕШЕНИЕ:

               Член 1

               Франция се оправомощава да договори, подпише и сключи международно споразумение с Обединеното кралство във връзка с прилагането на правилата за безопасност на железопътния транспорт в рамките на фиксираната транспортна връзка през Ламанша, при условие че това споразумение влезе в сила след края на преходния период, предвиден в Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия, и отговаря на следните условия:

               (1)С цел да се поддържа единен режим на безопасност в цялата фиксирана транспортна връзка през Ламанша, междуправителствената комисия, създадена с Договора от Кентърбъри, гарантира прилагането спрямо фиксираната транспортна връзка през Ламанша на разпоредбите на правото на Съюза, свързани със задачите на националните органи по безопасността по смисъла на член 3, точка 7 от Директива (ЕС) 2016/798, и по-специално посочената директива, Директива (ЕС) 2016/797 и Регламент (ЕС) 2016/796, както са изменени или заменени, както и актовете, приети въз основа на тях.

               (2)Когато при даден спор, отнесен за арбитраж в съответствие с член 19 от Договора от Кентърбъри, се повдигне въпрос, свързан с тълкуването на разпоредба от правото на Съюза, арбитражният съд няма правомощия да вземе решение по него. В такъв случай арбитражният съд иска от Съда на Европейския съюз да вземе решение по въпроса. Решението на Съда на Европейския съюз има задължителна сила за арбитражния съд.

               (3)Когато е необходимо, по-специално при обстоятелства на неотложност или в случай на неизпълнение от страна на междуправителствената комисия на решение на арбитражния съд, Франция си запазва правото да действа едностранно с оглед осигуряване на пълното, правилно и експедитивно прилагане на правото на Съюза спрямо частта от фиксираната транспортна връзка под френска юрисдикция.

               (4)Съдилищата или трибуналите, към които се прилага член 19, параграф 1 от ДФЕС, имат изключителна компетентност да вземат решения относно средствата за правна защита, потърсени от концесионерите и потребителите на фиксираната транспортна връзка през Ламанша срещу решения, взети от междуправителствената комисия в качеството ѝ по параграф 1.

               (5)Споразумението трябва да бъде съвместимо с правото на Съюза във всички аспекти.

               Член 2

               Франция редовно информира Комисията за преговорите с Обединеното кралство относно допълнението на Договора от Кентърбъри или за сключването на ново споразумение, както е посочено в член 1, и при необходимост кани Комисията да участва като наблюдател.

               След приключване на преговорите Франция представя на Комисията съответния проект за текст. Комисията информира Съвета и Европейския парламент за това.

               В рамките на един месец от нотифицирането на проекта за споразумение Комисията взема решение дали изискванията, определени в член 1, са изпълнени, или не. Ако Комисията реши, че са изпълнени, Франция може да подпише и сключи съответното споразумение. Копие от подписаното споразумение се предоставя на Комисията в срок от един месец от влизането му в сила или, ако споразумението започне да се прилага временно, в срок от един месец от началото на временното му прилагане.

               Член 3

               Адресат на настоящото решение е Френската република.

               Съставено в Брюксел на  година.

                  За Европейския парламент
                        За Съвета

                  Председател
                        Председател

                     (1)

                        OВ L 29, 31.1.2020 г., стр. 7.

                     (2)

                        Директива (ЕС) 2016/798 на Европейския парламент и на Съвета от 11 май 2016 г. относно безопасността на железопътния транспорт (ОВ L 138, 26.5.2016 г., стр. 102).

                     (3)

                        Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (ОВ L 138, 26.5.2016 г., стр. 44).

                     (4)

                        Регламент (ЕС) 2016/796 на Европейския парламент и на Съвета от 11 май 2016 г. относно Агенцията за железопътен транспорт на Европейския съюз и за отмяна на Регламент (ЕО) № 881/2004 (ОВ L 138, 26.5.2016 г., стр. 1).

                     (5)

                        ОВ С [...], [...] г., стр. [...].

                     (6)

                        ОВ С [...], [...] г., стр. [...].

                     (7)

                        OВ L 29, 31.1. 2020 г., стр. 7)

                     (8)

                        Директива (ЕС) 2016/798 на Европейския парламент и на Съвета от 11 май 2016 г. относно безопасността на железопътния транспорт (ОВ L 138, 26.5.2016 г., стр. 102).

                     (9)

                        Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (ОВ L 138, 26.5.2016 г., стр. 44).

                     (10)

                        Регламент (ЕС) 2016/796 на Европейския парламент и на Съвета от 11 май 2016 г. относно Агенцията за железопътен транспорт на Европейския съюз и за отмяна на Регламент (ЕО) № 881/2004 (ОВ L 138, 26.5.2016 г., стр. 1).